钦定古今图书集成/理学汇编/文学典/第063卷 > 窦俨
## 钦定古今图书集成/理学汇编/文学典/第063卷 > 窦俨

按《宋史》本传：“俨，字望之，幼能属文。既冠，举晋天福六
年进士，辟滑州从事。府罢，授著作佐郎、集贤校理，出
为太平军掌书记，以母忧去职。服除，拜左拾遗。开运
中，诸镇恣用酷刑，俨上疏曰：‘案《名例律》，死刑二，绞斩
之谓也。绞者筋骨相连，斩者头颈异处。大辟之目，不
出两端；淫刑之兴，近闻数等。盖缘外地不守通规，或
以长钉贯人手足，或以短刀脔人肌肤，迁延信宿，不
令就死。冤声上达，和气有伤，望加禁止’。”上从之。俨仕
汉为史馆修撰。周广顺初，迁右补阙，与贾纬、王伸同
修晋高祖、少帝、汉祖三朝《实录》。改主客员外郎、知制
诰。时仪自阁下入翰林，兄弟同日拜命，分居两制，时
人荣之。俄加金部郎中，拜中书舍人。显德元年，加集
贤殿学士，判院事。父忧去职，服阕，复旧官。时世宗方
切于治道，俨上疏曰：“历代致理，六纲为首：一曰明礼，
礼不明则彝伦不叙。二曰崇乐，乐不崇则二仪不和。
三曰熙政，政不熙则群务不整。四曰正刑，刑不正则
巨奸不慑。五曰劝农，农不劝则资泽不流。六曰经武，
武不经则军功不盛。故礼有纪，若人之衣冠。乐有章，
若人之喉舌。政有统，若人之性情。刑有制，若人之呼
吸。农为本，若人之饮食。武为用，若人之手足。斯六者，
不可斯须而去身也。陛下思服帝猷，寤寐献纳，亟下
方正之诏，廓开艺能之路。士有一技，必得自效。”故小
臣不揆，辄陈礼乐刑政、劝农经武之言，世宗多见听
纳。南征还，诏俨考正雅乐，俄权知贡举。未几，拜翰林
学士、判太常寺。俨校钟磬筦籥之数，辨清浊上下之
节，复举《律吕旋相为宫》之法，迄今遵用。会诏中外臣
僚有所闻见，并许上章论议。俨疏曰：“设官分职，授政
任功，欲为政之有伦，在位官之无旷。今朝廷多士，省
寺华资，无事有员，十乃六七，止于计月待奉，计年待
迁。其中廉干之人，不无愧耻之意。如非历试，何展公
才。请改两畿诸县令及外府州五千户以上县令为
县大夫，升为从五品。”下畿大夫见府尹如县令之仪；
其诸州府县大夫见本部长如宾从之礼。郎中、员外
郎、起居、补阙、拾遗、侍御史、监察御史、殿中侍御史、光
禄少卿以下四品、太常丞“以下五品等，并得衣朱紫，
满日准在朝一任，约旧官迁二等。自拾遗、监察除授，
回日即为起居侍御史、中行员外郎。若前官不是三
署，即罢后一年，方得求仕。如此，则士大夫足以陈力，
贤不肖无以驾肩，各系否臧，明行黜陟，利民益国，斯
实良规。”又以为：“国家之方，守谷帛而已。二者不出国
而出于民，其道在天，其利在地。得其理者蕃阜，失其
理者耗啬。民之颛蒙，宜有劝教。请于《齐民要术》及《四
时纂要》《韦氏月录》中，采其关于田蚕园圃之事，集为
一卷，镂板颁行，使之流布。”疏奏，不报。宋初，就转礼部
侍郎，代仪知贡举。当是时，祀事乐章，宗庙谥号，多俨
撰定，议者服其该博。车驾征泽、潞，以疾不从。卒，年四
十二。俨性夷旷，好贤乐善，优游策府凡十馀年。所撰
《周正乐成》一百二十卷，诏藏于史阁。其《通礼》未及编
纂而卒。有文集七十卷。俨于仪尤为才俊，对景览古，
皆形讽咏，更迭倡和，至三百篇，多以道义相敦厉，并
著集。俨显德中奉使荆南。荆南自唐季以来，高氏据
有其地，虽名藩臣，车服多僭侈逾制，以至“司宾贱。”
候馆小胥皆盛服彯缨，与王人亢礼。俨讽以天子在
上，诸侯当各守法度，悉令去之，然后宣达君命。尤善
推步星历，逆知吉凶。卢多逊、杨徽之同任谏官，俨尝
谓之曰：“丁卯岁五星聚奎，自此天下太平。二拾遗见
之，俨不与也。”又曰：“俨家昆弟五人，皆登进士第，可谓
盛矣，然无及相辅者，惟偁稍近之，亦不久居其位。”卒
如其言。俨有子早卒，以侄说为嗣。

按丁谓《谈录》：“晋公尝言：窦家二侍郎俨，为文宏赡，不可企及。有集一百卷，得常、杨之体。又撰《释门数事》五
十件，从一至百数，皆节其要妙典故。又善术数，听声
音而知兴废之未兆。撰《大周乐正》一百卷，周世宗时，
同兄仪在翰林为学士，仪常鄙其诡怪。世宗常令陶
人应二十四气，烧瓦二十四片，各题识其节气，遂隔”
帘敲响，令辨之，一无差谬。常指明德门谓杨、卢二校
书曰：“此门相次变为大宫阙，兵渐销偃，天下太平，几
乎似开元天宝间耳。然京师人却渐逼迫二校书，将
来富贵皆见之也。”卢虽甚贵，其如寿不及杨。寻世宗
禅位，太祖改明德门为乾元门，宫阙壮丽，书轨混同。
多逊为相，贬朱崖而杨徽之尚书，享年皆如其言。又
仪因于堂前雕起花椅子二只，以祗备右丞洎太夫
人同坐。俨忽见之，谓兄曰：“好工夫，奈何其间一只至
甚月日先破？”仪于是以幕覆于屏风后，爱谨不用。果
至是日，有内夫人至仪第，其从人不知，急于屏风后
取此椅子，就门外下马，遂为马踢而碎之。此晋公闻
于《杨徽之尚书说》也。又俨谓其弟偁参政曰：“俨兄弟
五人皆不为相兼，总无寿，其间唯四哥稍得，然结裹
得自家兄弟姊妹了，亦住不得。”后偁果为参政，只有
姊王家太夫人，即王沔参政之母仪，俨之妹也，无何
亦得疾。偁寻以抱病而叹曰：“二哥尝言，结裹姊妹兄
弟，亦住不得，必不可矣。”果数日而薨。晋公尝言：“窦二
侍郎”，今之师旷也。晋公即参政之东坦也。

按王曾《笔录》：太宗尝晚坐崇政殿，召学士窦俨对。上
时燕服，俨于屏间见之不进，中使促不应，上讶其久
不出，笑曰：“竖儒以我燕服尔。”遽命袍带，俨遂趋出。